text: E45 lukket ved Hedensted mens lastbil fjernes fra nødspor
  24 januar 2018 kl. 21.26
  Motorvejen er her onsdag aften igen spærret mellem afkørsel 57 Horsens S og 58 Hedensted i sydgående spor, mens man fjerner lastbilen, der forulykkede tirsdag.
  ​E45 er spærret onsdag aften mellem Horsens S og Hedensted i retning fra Horsens mod Vejle på grund af bjærgning af den lastbil, som væltede tirsdag morgen klokken 04.40 og i mange timer spærrede trafikken på motorvejen.
  Vejdirektoratet forventer, at vejen kan genåbnes omkring klokken cirka 23.15. 
  Der er omkørsel på strækningen, og bilister skal følge de grønne pile.
  Falck forsøgte at fjerne lastbilen tirsdag aften, men da den var læsset med 23 tons mandariner, lykkedes det ikke. Mandarinerne er fjernet fra lasten i løbet af onsdagen, så nu skulle den tonstunge lastbil kunne fjernes.
  
  